Virallinen lehti nro C 096 , 08/04/1999 s. 0099



KIRJALLINEN KYSYMYS E-2458/98 esittäjä(t): Honório Novo (GUE/NGL) neuvostolle (30. heinäkuuta 1998) Aihe: Portugalin epäedulliset sääolot ja maatalouden kärsimät vahingot Kuten tiedetään, Portugalin viimeaikaiset sääolosuhteet (rankkasateet, raesateet, lämpötilojen jyrkät vaihtelut) ovat aiheuttaneet suurta vahinkoa maatalouden erittäin tärkeillä aloilla. Suurimmat vahingot ovat aiheutuneet seuraavien tuotteiden tuotannossa: Rocha-päärynät (noin 70-80 % koko maassa), kirsikat (noin 70 % Beira Interiorin ja Trás-os-Montesin alueilla), viini (noin 60 % Ribatejon alueella, Douro- ja Minho-jokien välisellä alueella ja Trás-os-Montesin alueella), oliivit (erityisesti Alentejon ja Trás-os-Montesin alueilla). Näin ollen on selvää, että erityisesti pientilalliset ja pienet perheyritykset kärsivät suuria tulojen menetyksiä. Voiko neuvosto kertoa, harkitseeko se mahdollisuutta myöntää lisää varoja Portugalin epäedullisten sääolojen maataloudelle aiheuttamien vahinkojen lieventämiseksi? Vastaus (22. lokakuuta 1998) Neuvosto on tietoinen epäedullisten sääolojen aiheuttamasta tilanteesta Portugalissa. Neuvosto muistuttaa, että yleisellä tasolla EY:n perustamissopimuksen 92 artiklan 2 kohdan b alakohdassa määrätään, että "yhteismarkkinoille soveltuu tuki luonnonmullistusten tai muiden poikkeuksellisten tapahtumien aiheuttaman vahingon korvaamiseksi". Perustamissopimuksen 92 ja 93 artiklan osalta komissio valvoo jäsenvaltioiden tukijärjestelmien soveltumista yhteismarkkinoille. Neuvosto huomauttaa, että yhteisön horisontaalinen maatalouslainsäädäntö ei sisällä säännöksiä luonnonolosuhteiden aiheuttamien tuotannonmenetysten korvaamisesta. Asetuksen N:o 2052/88 soveltamista koskevista säännöksistä Euroopan maatalouden tuki- ja ohjausosaston ohjausosaston osalta annetun neuvoston asetuksen (ETY) 4256/88(1) 5 artiklan h alakohdassa kuitenkin säädetään, että ohjausosasto voi osallistua luonnononnettomuuksissa tuhoutuneen maa- ja metsätaloustuotannon mahdollisuuksien uudelleen luomisen rahoittamiseen. Lisäksi neuvosto pyytää arvoisaa parlamentin jäsentä ottamaan huomioon eräät hedelmä- ja vihannesalaa koskevat säännökset, joita on yleisasetuksen soveltamista koskevista yksityiskohtaisista säännöistä toimintaohjelmien, toimintarahastojen ja yhteisön taloudellisen tuen osalta annetussa komission asetuksessa (EY) 411/97.(2) Mainitun asetuksen 2 artiklan 5 kohdan nojalla on mahdollista ottaa huomioon toimivaltaisten kansallisten viranomaisten toteaman luonnonmullistuksen sattuessa kolme viimeistä tuotantovuotta - eikä pelkästään viimeinen vuosi kuten yleensä - laskettaessa toimintaohjelman esittäneen tuottajaorganisaation kaupan pidetyn tuotannon arvoa. Tämän tarkoituksena on minimoida huonon sadon vaikutus komission vahvistamien taloudellisten tukien enimmäismääriin sekä turvata kyseessä olevan toimintaohjelman toteutuminen. Portugali on jo esittänyt ongelman komissiolle, joka tutkii parhaillaan toimivaltuuksiensa mukaisesti ja Portugalin viranomaisten toimittamien asiakirjojen pohjalta yhteisön lainsäädännön kanssa sopusoinnussa olevien erityistoimien toteuttamismahdollisuuksia. (1) EYVL L 374, 31.12.1988, s. 25. (2) EYVL L 63, 4.3.1997, s. 9; EYVL L 202, 30.7.1997, s. 45.